VLFA krefst úttektar á öryggisfatnaði ÍJ Verkalýðsfélag Akraness hefur ákveðið að kalla eftir úttekt Vinnueftirlitsins á nýjum öryggisfatnaði sem starfsmönnum Íslenska járnblendifélagsins er gert að klæðast . Fatnaðurinn var tekinn í notkun í maí og hefur borið á nokkurri óánægju meðal starfsmanna . Á heimasíðu VLFA kemur fram að mörgum þeirra finnist öryggi sínu ógnað þar sem fatnaðurinn verði óhóflega heitur . Einn starfsmaður hafi fallið í yfirlið vegna hitans sem geti orðið allt að 60 gráður . Á fundi með starfsmönnum fyrir nokkru var ákveðið að auka kælingu í kringum ofnana og að starfsmenn fengju orkudrykki . Forsvarsmenn verkalýðsfélagsins telja engan veginn nóg gert og vilja nú að Vinnueftirlitið geri heildarúttekt á þessum málum . Þórður Magnússon , framkvæmdastjóri framleiðslusviðs ÍJ sagði í samtali við Skessuhorn að það væri forsvarsmönnum fyrirtækisins mikið kappsmál að tryggja öryggi starfsmanna . Hlífðarfatnaðurinn væri til þess að verja starfsmenn fyrir hugsanlegum málmslettum , en þeir væru að vinna með allt að 1700 gráðu heitan málm . „ Menn hafa lent í minniháttar brunaslysum á undanförnum árum og fatnaðurinn var hugsaður til að bregðast við því . Það er stefna okkar hjá ÍJ og Elkem að útrýma þessum slysum og þessi fatnaður er notaður í sambærilegum fyrirtækjum í öðrum löndum . Vinnuslysum hefur fækkað hjá okkur á undanförnum árum , en við viljum gera enn betur . “ Þórður segir að komið hafi verið á móts við kvartanir með því að stórauka kælingu á vinnusvæðinu og yfir heitasta tímann hafi starfsmönnum verið boðið upp á orkudrykk . „ Okkur er umhugað um velferð starfsmanna okkar og við viljum skoða það með opnum huga að fá sérfræðinga til að skoða áhrif fatnaðarins á líkamsstarfsemi . Vinnueftirlitinu er kunnugt um þennan búnað en ég veit satt að segja ekki hvort þeir eru rétti aðilinn til að kanna þetta . Við höfum sjálfir leitað hófanna með að fá sérfræðinga til að rannsaka málið , en ekki enn fundið réttu aðilana . Þetta er mjög flókið mál , en ef starfsmenn Vinnueftirlitisins vilja koma hingað og kanna eitthvað þá gera þeir það að sjálfsögðu , “ segir Þórður að lokum .